Pressemeddelelse
VEGA vil sætte nye standarder for samfundsansvar i live-musikken
VEGA vil være lige så ambitiøs omkring den måde, koncertstedet drives på, som omkring de musikoplevelser, det skaber. Derfor offentliggør VEGA nu for første gang en samlet rapport om klima, mennesker og ansvarlig ledelse.
Musikken er og bliver kernen i VEGA. Men et moderne koncertsted har også et ansvar for den måde, det driver sin organisation, behandler sine medarbejdere, samarbejder med sine leverandører og bidrager til samfundet.
Med offentliggørelsen af sin første ESG-rapport om klima, mennesker og ansvarlig ledelse tager VEGA et nyt skridt i arbejdet med at gøre den ambition målbar.
Rapporten samler for første gang spillestedets indsatser og data ét sted. Den er udarbejdet efter den europæiske VSME-standard for frivillig rapportering og skal fungere som et styringsværktøj, der gør det muligt at følge udviklingen og holde VEGA ansvarlig for de mål, spillestedet sætter sig.
– Vi bliver først og fremmest målt på de koncerter og events, vi skaber og den måde, de forbinder mennesker og sætter aftryk. Det skal vi blive ved med. Men vi mener også, at et moderne spillested skal kunne dokumentere, hvordan vi tager ansvar for klimaet, for menneskerne omkring os og for det aftryk, vi sætter på samfundet på andre niveauer. Den ambition skal være lige så stærk som ambitionen for vores program, siger Anders Wahrén, administrerende direktør i VEGA.
Rapporten viser, at ansvarlighed ikke kun handler om langsigtede målsætninger, men også om de mange små beslutninger, der tilsammen gør en forskel.
Et eksempel findes i VEGAs barer, hvor en stor del af spiritussen nu leveres i bulkbeholdere og tappes på flasker internt. Løsningen sparer årligt omkring 4.500 glasflasker og reducerer CO₂-udledningen med cirka 3,7 ton. Samtidig med at oplevelsen for gæsterne højnes med et mere interessant udvalg fra lokale og overvejende økologiske producenter.
Et andet eksempel er VEGAs langsigtede aftale om indkøb af strøm fra en ny dansk vindmøllepark. Fra 2027 forventes aftalen at dække omkring 80 procent af spillestedets elforbrug og samtidig bidrage til udbygningen af vedvarende energiproduktion i Danmark.
Rapporten dokumenterer også arbejdet med energibesparelser, genbrugskrus, affaldssortering og en mere cirkulær drift. Samtidig kortlægger den for første gang VEGAs samlede klimaaftryk og peger åbent på de områder, hvor datagrundlaget fortsat skal styrkes – blandt andet i forhold til transport og leverandørkæden.
Ansvar handler imidlertid om mere end klima. Rapporten beskriver også VEGAs arbejde med talentudvikling, repræsentation i musikprogrammet, trygge rammer for gæster, artister og medarbejdere samt ansvarlig ledelse. Som erhvervsdrivende fond bliver et eventuelt overskud reinvesteret i musik- og kulturlivet, og rapporten viser samtidig, at VEGA i 2025 bidrog med mere tilbage til samfundet i skatter, moms og sociale bidrag, end spillestedet modtog i offentlige tilskud.
– Vi ser ikke rapporten som et facit. Den er et udgangspunkt for dialog, vidensdeling og for at stille højere krav til os selv. Når vi måler vores indsats systematisk, bliver vi også bedre til at prioritere, udvikle os og tage ansvar. Vi håber samtidig, at vores erfaringer kan inspirere til dialog og videndeling på tværs af musik- og kulturlivet, siger Anders Wahrén.
Rapporten bliver fremover en fast del af VEGAs årlige afrapportering og skal understøtte spillestedets ambition om løbende at udvikle sit samfundsansvar med samme langsigtede perspektiv, som VEGA arbejder med, når det gælder musikken.

Fakta om rapporten
· VEGA offentliggør sin første ESG-rapport om klima, mennesker og ansvarlig ledelse.
· Rapporten er udarbejdet efter den frivillige europæiske VSME-standard.
· Spiritus leveret i bulk sparer årligt omkring 4.500 glasflasker og cirka 3,7 ton CO₂.
· Fra 2027 forventes en PPA-aftale at dække omkring 80 procent af VEGAs elforbrug med strøm fra en ny dansk vindmøllepark.
· Rapporten bliver fremover udgivet årligt som et redskab til at dokumentere og udvikle VEGAs arbejde med samfundsansvar.

